**Informatīvais ziņojums “Par 2021. gada 24. – 25. maija ārkārtas Eiropadomē izskatāmajiem jautājumiem”**

24. - 25. maija ES valstu un valdību vadītāju ārkārtas sanāksmes (Eiropadomes) darba kārtībā ir 4 jautājumu bloki:

(1) ar Covid-19 saistītie jautājumi;

(2) klimata pārmaiņas;

(3) stratēģiska diskusija par Krieviju;

(4) Apvienotā Karaliste (AK) - Tirdzniecības un sadarbības līguma ieviešanas pārskats.

**I Covid-19**

2020. gada oktobra Eiropadomē ES valstu un valdību vadītāji vienojās regulāri diskutēt par aktuālajiem Covid-19 koordinācijas jautājumiem. Diskusijas notiek katrā valstu un valdību vadītāju sanāksmē.

**II Klimats**

2020. gada decembra Eiropadomē tika atbalstīta esošā ES siltumnīcefekta gāzu (SEG) emisiju samazināšanas mērķa paaugstināšana uz “vismaz 55%” SEG emisiju samazinājumu līdz 2030. gadam, attiecībā pret 1990. gadu. Saskaņā ar 2020. gada decembra Eiropadomes aicinājumu, maija Eiropadome atgriezīsies pie atsevišķiem secinājumos iekļautajiem elementiem, lai sniegtu savu skatījumu pirms Eiropas Komisija (EK) jūnijā publicēs tiesību aktu priekšlikumus dažādās nozaru politikās, lai sekmētu ES 2030. gada klimata mērķu īstenošanu.

**III Krievija**

Marta Eiropadomē plānotā stratēģiskā diskusija par Krieviju tika pārcelta un notiks šajā Eiropadomē. ES un Krievijas attiecības turpina pasliktināties. Krievija, reaģējot uz ES principiālo nostāju, nevairās no tālākas eskalācijas un provokatīvas stratēģijas.

**IV Apvienotā Karaliste**

Š.g. 27. aprīlī Eiropas Parlaments atbalstīja ES-AK nākotnes attiecību nolīgumus, tādējādi noslēdzot ratifikācijas procesu ES. 1. maijā nolīgumi stājās spēkā. Tālākais darbs ir līgumos noteikto pārraudzības struktūru un sadarbības komitejas izveidošana.

Tajā pašā laikā norit divas pārkāpuma procedūras pret AK saistībā ar vienpusēju rīcību, kas ir pretrunā Izstāšanās līgumam un Īrijas/Ziemeļīrijas protokolam.

Latvijas nostāja:

**I Covid-19**

* Atbalstām ciešu ES līmeņa sadarbību, lai nodrošinātu vakcīnu pieejamību un laicīgu vakcīnu saņemšanu dalībvalstīs, t.sk. ar skatu uz nākotni, kā arī iniciatīvas vakcīnu ražošanas kapacitātes palielināšanai ES.
* Atbalstām pēc iespējas ātrāku ES līmeņa digitāla vakcinācijas sertifikāta ieviešanu un diskusijas par trešo valstu valstspiederīgo ieceļošanu ES.
* Latvija uzskata, ka veselības apdraudējuma, jo īpaši Covid-19 pandēmijas kontekstā, nepieciešama globāli saskaņota rīcība, kas paredz izvairīties no eksporta ierobežojumiem un atvieglotu galveno medicīnas preču tirdzniecību.
* Latvija uzskata, ka intelektuālā īpašuma aizsardzība nav galvenais šķērslis vakcīnu kapacitātes palielināšanā.
* Latvija uzskata, ka Pasaules Tirdzniecības organizācijas Līgums par ar tirdzniecību saistītajām intelektuālā īpašuma tiesībām (TRIPS) piedāvā pietiekami elastīgus mehānismus intelektuālā īpašuma aizsardzībai vakcīnu ražošanas veicināšanā, un ka nevajadzētu ieviest vispārēju atteikšanos no TRIPS pamatelementu piemērošanas, t.sk. COVID 19 vakcīnām.

**II Klimats**

* Latvija atbalsta ES ETS stiprināšanu, taču saglabā piesardzību attiecībā uz atsevišķiem ES emisijas kvotu tirdzniecības sistēmas paplašināšanas elementiem, kamēr nav pieejams šīs paplašināšanas koncepts vai dizains, kā arī detalizētāka informācija par tā darbības principiem.
* Apzināmies, ka efektīvas SEG emisiju samazināšanas priekšnoteikums ir iespējas katrai ES dalībvalstij pašai noteikt nozares, kurās tiks veikts lielākais SEG emisiju samazinājums, kā arī izmantojamo energoresursu veidus un energoapgādes struktūru.
* Stingri uzskatām, ka līdzīgi, kā nosakot ne-ETS esošo nacionālo mērķi (-6%), nosakot paaugstinātu mērķi, ir jāturpina balstīties uz IKP/iedzīvotāju kritēriju un šobrīd noteiktajām elastībām, kā arī jāņem vērā valsts specifiskās īpatnības un situāciju dalībvalstī mērķu noteikšanas sākumpunktā, valsts izaugsmes iespējas un nozaru potenciālu samazināt emisijas.
* Uzskatām, ka nepieciešams pilnvērtīgs EK ietekmes novērtējums nozaru un dalībvalstu līmenī, pirms būtu iespējams sniegt izvērstāku viedokli attiecībā uz ETS paplašināšanu.
* Attiecībā uz Modernizācijas fonda palielinājumu Latvija to varētu atbalstīt, taču šis process nedrīkst samazināt Latvijai kopējo (regulāro izsoļu un Modernizācijas fonda ietvaros) iedalīto emisijas kvotu apjoma bilanci.

**III Krievija**

* Latvijai ir svarīgi, lai ES attiecībās ar Krieviju ievērotu principiālu nostāju: ES īstenotajai politikai jābalstās uz starptautiskajām tiesībām, demokrātiskām vērtībām, vienotību un solidaritāti.
* Pašreizējā ES politika pret Krieviju (divu ceļu pieeja – sankcijas un dialogs) ir konsekventi jāturpina.
* Krievijā pieaugošo iekšpolitisko ierobežojumu kontekstā, svarīgi paust solidaritāti un atbalstu Krievijas pilsoniskajai sabiedrībai, neatkarīgajiem medijiem un to žurnālistiem, kā arī cilvēktiesību aizstāvjiem.

**IV Apvienotā Karaliste**

* Esam gandarīti, ka ir noslēgta ES-AK nolīgumu ratifikācija un tie ir stājušies spēkā.
* Problēmas jārisina sarunu ceļā ES-AK nolīgumos izveidotajās struktūrās. Vienpusējā rīcība un atkāpšanās no uzņemtajām saistībām neveicina uzticēšanos.
* Tas, kādas veidosies attiecības ar AK turpmāk, būs apliecinājums ES dalībvalstu vienotībai, ko jau nodemonstrējām breksita sarunās. Nav pieļaujams, ka AK interešu dēļ ES dalībvalstis tiek nostādītas nevienlīdzīgās pozīcijās.

|  |  |
| --- | --- |
| Ārlietu ministrs | E.Rinkēvičs |

Vīza: valsts sekretāra p.i. A. Lots

A.Butāne, 67015929

Aija.Butane@mfa.gov.lv